ปตท.ลุ้นปลดล็อค 4 โครงการมาบตาพุด
ปตท.มีลุ้นปลดล็อค 4 โครงการมาบตาพุด หลังกระทรวงอุตสาหกรรมจ่อยื่นศาลปกครองขอผ่อนผันอีก 9 โครงการสัปดาห์หน้า
9 มี.ค. 2553

ปตท.มีลุ้นปลดล็อค 4 โครงการมาบตาพุด หลังกระทรวงอุตสาหกรรมจ่อยื่นศาลปกครองขอผ่อนผันอีก 9 โครงการสัปดาห์หน้า
นายสรยุทธ  เพ็ชรตระกูล  ผู้ช่วยรัฐมนตรีว่าการกระทรวงอุตสาหกรรม ในฐานะประธานคณะทำงานกลางเพื่อหาข้อสรุปในแนวทางดำเนินการตามรัฐธรรมนูญมาตรา 67 วรรค 2 เปิดเผยว่า เตรียมยื่นศาลปกครองขอทบทวนคำสั่งปิดกิจการชั่วคราวในโครงการมาบตาพุดอีก 9 โครงการในช่วง 1-2  สัปดาห์นี้  โดยกลุ่มแรกเป็นกิจการที่อยู่ระหว่างการก่อสร้างและบางกิจการมีการนำเครื่องจักรเข้ามาแล้ว ได้แก่ โครงการของบริษัท พีทีทีอาซาฮี เคมีคอล มซึ่งมีทั้งหมด  4 โครงการ
ส่วนกลุ่มที่ 2 เป็นกิจการที่ได้เคยยื่นคำร้องต่อศาลปกครองกลางไปแล้วแต่ถอนเรื่องออกมา จำนวน 5 โครงการ โดยจะใช้เหตุผลเดียวกับโครงการที่ได้รับการผ่อนผันครั้งล่าสุด เนื่องจากเป็นโครงการที่ได้ได้รับใบอนุญาตก่อสร้างแล้ว มีการซื้อเครื่องจักรและวัสดุก่อสร้างไว้พร้อม
นอกจากนี้ทางสำนักนโยบายและแผนทรัพยากรธรรมชาติและสิ่งแวดล้อม(สผ.) ได้พิจารณาให้ 4 กิจการในพื้นที่ลงทุนนิคมอุตสาหกรรมมาบตาพุดที่ถูกคำสั่งศาลปกครองสูงสุดระงับกิจการชั่วคราวให้สามารถเดินหน้าพัฒนาโครงการต่อไปได้ เนื่องจากโครงการดังกล่าวเป็นส่วนขยายจึงไม่จำเป็นจะต้องทำรายงานผลกระทบด้านสิ่งแวดล้อม(อีไอเอ)ใหม่
สำหรับโครงการลงทุนในมาบตาพุดที่ถูกศาลปกครองฯสั่งระงับกิจการชั่วคราว ทั้ง  76 โครงการ ปัจจุบันได้รับการผ่อนผันให้เดินหน้าโครงการต่อไปได้ทั้งหมด 21 โครงการ ทำให้เหลือโครงการที่ยังไม่สามารถดำเนินกิจการต่อไปได้อีก 55 โครงการ